फांसी होने पर अंग्रेज अफसर को मारने का प्लान बनाया; शादी का 10 तोला सोना क्रांतिकारियों को दिया
Bhagat Singh's Didi, Sushila Mohan Contributions To India's Freedom Struggle. सुशीला का जन्म एक कट्टर राष्ट्रवादी और आर्य समाजी परिवार में हुआ था। उनके पिता करम चंद सेना में डॉक्टर थे।
एक बहादूर लड़की जिसे भगत सिंह क्रांतिकारी दीदी कहा करते थे। एक लड़की जो 14 साल की उम्र में महात्मा गांधी का भाषण सुनने गई और इतनी प्रभावित हुई कि उसने अपनी सोने की अंगूठी दान कर दी।
पिता ने क्रांतिकारी बनने का विरोध किया तो उस लड़की ने अपना घर छोड़ दिया। आगे चलकर जब देशभक्तों के सामने धन की कमी हुई तो इसी लड़की ने अपनी मां से 10 तोला सोना लेकर दान कर दिया। ये सोना मां ने उसकी शादी के लिए रखा था। इस लड़की का नाम था- सुशीला।
1905 में आज ही के दिन 5 मार्च को दत्तोचूहड़ नाम के गांव में सुशीला का जन्म हुआ था। अब ये गांव पाकिस्तान के पंजाब प्रांत में है।
आज भास्कर एक्सप्लेनर में सत्यदेव विद्यालंकार की किताब ‘दीदी सुशीला मोहन’ के जरिए क्रांतिकारी दीदी की पूरी कहानी जानते हैं..
कट्टर राष्ट्रवादी परिवार में पैदा हुई थी सुशीला 
सुशीला का जन्म एक कट्टर राष्ट्रवादी और आर्य समाजी परिवार में हुआ था। उनके पिता करम चंद पेशे से सेना में डॉक्टर थे। 1927 में करम चंद सेना से रिटायर हो गए।
इसके बाद अंग्रेजों ने उनके निस्वार्थ समाज सेवा भाव को देखकर उन्हें 'राय साहब' की उपाधि से सम्मानित करने की पेशकश की, जिसे करम चंद ने ठुकरा दिया। बेटी सुशीला थोड़ी बड़ी हुई तो करम चंद ने उसका एडमिशन डीएवी स्कूल में करवा दिया। उस वक्त डीएवी स्कूल को राष्ट्रवादी शिक्षा का केंद्र माना जाता था।
14 साल की उम्र में महात्मा गांधी की बातें सुनकर क्रांतिकारी बनी 
1919 में सुशीला 14 साल की थी। 13 अप्रैल के दिन अमृतसर के जलियांवाला बाग में 5 हजार से ज्यादा लोग जमा हुए थे। ये लोग अंग्रेजों के बनाए एक काले कानून ‘रोलेट एक्ट’ का विरोध कर रहे थे। दरअसल, अंग्रेजों ने राष्ट्रवादी आंदोलन को कुचलने के लिए ये कानून बनाया था।
तभी जनरल डायर नाम के एक अंग्रेज ऑफिसर ने जलियांवाला बाग में जमा भीड़ पर गोलियां चलवा दी। अमृतसर के डिप्टी कमिश्नर कार्यालय ने बताया कि इस घटना में 400 से ज्यादा लोग बेरहमी से मारे गए। वहीं, 2,000 से ज्यादा घायल हुए। इस घटना ने सुशीला को अंदर से हिला दिया था।
इस घटना के बाद अंग्रेजों के खिलाफ देशभर में आंदोलन शुरू हो गया। गुस्साए लोगों की भीड़ ने गुजरांवाला (अब पाकिस्तान में) में एक रेलवे स्टेशन को आग के हवाले कर दिया। जवाबी कार्रवाई में ब्रिटिश सेना ने शहर पर हवाई बमबारी की।
इसी वक्त महात्मा गांधी गुजरांवाला पहुंच गए। उनके जनसभा में हजारों की भीड़ उमड़ी। इसी तरह की एक जनसभा में गांधी को सुनने के लिए सुशीला भी पहुंची। गांधी ने यहां लोगों से आजादी के आंदोलन को मजबूती देने के लिए विदेशी कपड़ों का बहिष्कार कर खादी पहनने की अपील की। गांधी के भाषण को सुनकर सुशीला इतना प्रभावित हुई कि उन्होंने इसी समय अपनी सोने की अंगूठी देश के लिए दान कर दी।
पिता ने क्रांतिकारी बनने से मना किया तो सुशीला ने घर छोड़ा
अब सुशीला आजादी की लड़ाई में पूरी तरह से कूद चुकी थी। वह राष्ट्रवादी भावनाओं को फैलाने के लिए कविताएं और गीत लिखने लगीं। एक रोज राष्ट्रवादी नेता चितरंजन दास उनके स्कूल आए थे। सुशीला कविता पाठ करने लगी तो चितरंजन दास और वहां बैठे लोगों की आंखों में आंसू आ गए।
इसी तरह से लाला लाजपत राय की गिरफ्तारी के बाद अंग्रेजों के खिलाफ उनकी लिखी एक कविता को पूरे पंजाब में बांटा गया था।
सुशीला अपनी कविता के जरिए अब लोगों के भीतर देशभक्ति के अंगारे जला रही थी। इसका असर उनके पिता की नौकरी पर भी हो रही थी।
एक रोज सुशीला के पिता ने उनसे कहा कि कुछ ऐसा न लिखो जिससे उनकी नौकरी प्रभावित हो। उन्होंने सुशीला को खुलेआम आजादी की लड़ाई में कूदने से मना किया। पिता की इस सलाह को सुशीला ने मानने से इनकार कर दिया। उसने कहा कि देश की आजादी के मिशन को छोड़ने के बजाय वह घर छोड़ना पसंद करेगी। इसके बाद अगले 2 साल तक सुशील लौटकर अपने घर नहीं आई।
देशभक्तों को फांसी की बात सुनकर सुशीला परीक्षा हॉल में बेहोश हुई
1925 की बात है। क्रांतिकारियों ने अंग्रेजों के खिलाफ जंग तेज करने का फैसला लिया। इसके लिए उनके पास हथियार नहीं थे। ऐसे में क्रांतिकारियों ने हथियार खरीदने के लिए ब्रिटिश सरकार के खजाने को लूटने की योजना बनाई।
9 अगस्त की रात शाहजहांपुर से लखनऊ जारी रही एक ट्रेन को रोककर उन्होंने 8,000 रुपए लूट लिए। इस घटना को अंजाम देने के लिए जर्मनी में बनी 4 माउजर पिस्तौल का इस्तेमाल किया गया।
इतिहास में इस घटना को काकोरी कांड के नाम से जानते हैं। इसे अंजाम देने के आरोप में 4 क्रांतिकारियों राम प्रसाद बिस्मिल, अशफाक, रोशन सिंह और राजिंदर लाहिड़ी के खिलाफ मुकदमा किया।
जिस दिन सुशीला परीक्षा दे रही थी, उसी दिन इन चारों को फांसी की सजा सुनाई गई। जैसे ही सुशीला को इसकी जानकारी मिली वह परीक्षा हॉल में ही बेहोश हो गई।
जब सुशीला ने भगत सिंह को अंग्रेजों से बचाया 
सुशीला दीदी कोलकाता में शिक्षिका की नौकरी करने लगीं। यहां पर रहते हुए भी वह लगातार क्रांतिकारियों की मदद कर रही थीं। 30 अक्टूबर 1928 को लाला लाजपत राय साइमन कमीशन के विरोध में लाहौर में प्रदर्शन कर रहे थे।
इसी वक्त वहां अंग्रेज अधिकारी सांडर्स और कुछ पुलिस वाले पहुंच गए। सांडर्स के आदेश पर पुलिस ने लाला लाजपत राय की छाती पर निर्ममता से लाठियां बरसाईं।
17 नवंबर को लाजपत राय की मौत हो गई। इसके ठीक एक महीने के भीतर 17 दिसंबर को देशभक्तों ने ब्रिटिश पुलिस के अफसर सांडर्स को बीच सड़क पर गोलियों से छलनी कर दिया। इस मामले में राजगुरु, सुखदेव और भगत सिंह के खिलाफ मुकदमा चला। अंग्रेज अधिकारी उन्हें पकड़ने के लिए उनके पीछे लगे हुए थे।
भगत सिंह छिपने की जगह तलाश रहे थे। वो किसी तरह कोलकाता पहुंचने में कामयाब हो गए। यहां सुशीला अपना रूप बदल-बदल कर लंबे समय तक भगत सिंह को बचाती रहीं। भगत सिंह सुशीला को अपनी बड़ी बहन मानते थे। वह उन्हें दीदी कहकर बुलाया करते थे।
सुशीला और भगत सिंह ने सेंट्रल असेंबली में बम फेंकने का प्लान बनाया
भगत सिंह को अपने घर पर छिपाने के दौरान ही सुशीला की मुलाकात दो और क्रांतिकारियों भगवती चरण और उनकी पत्नी दुर्गा देवी वोहरा से हुई। ये सब लोग मिलकर लोगों को आजादी की लड़ाई के लिए एकजुट करने लगे। इसके साथ ही आगे की प्लानिंग, चंदा इकट्ठा करने और गुप्त सूचनाएं लाने की जिम्मेदारी भी इनके कंधों पर थी।
सुशीला की मदद से भगत सिंह और उसके साथियों ने छिपे रहकर अपनी अगली योजना पर काम किया। 8 अप्रैल 1929 को भगतसिंह और बटुकेश्वर दत्त को सेंट्रल असेंबली में बम विस्फोट करने के लिए भेजने की योजना बनी। अपने मिशन पर निकलने से पहले भगत सिंह सुशीला से मिलने भी उनके पास गए।
हालांकि, घटना को अंजाम देने के बाद इस मामले में भगत सिंह की गिरफ्तारी हो गई। अंग्रेजों ने भगत सिंह और उनके साथियों पर इस मामले में षड्यंत्र रचने का केस चलाया। अब उन्हें बचाने के लिए सुशीला दीदी चंदा जमा करने कोलकाता पहुंचीं।
भवानीपुर में भी एक सभा का आयोजन हुआ और जनता से ‘भगतसिंह डिफेंस फंड’ के लिए धन देने की अपील की गई। अब सुशीला ने अपनी नौकरी छोड़ दी और पूरा समय क्रांतिकारी दल को देने लगीं।
अंग्रेजों की आंखों में खटकने लगीं थीं सुशीला दीदी
अंग्रेज अधिकारियों की नजर में अब सुशीला खटकने लगी थीं। इसी दौरान सुशीला का दिल आजादी की लड़ाई में संघर्षों के साथी रहे वकील श्याम मोहन पर आ गया।
1 जनवरी 1933 को अलग-अलग जाति से होने के बावजूद दोनों ने अंतर्जातीय विवाह कर लिया। विवाह के बाद वह,.सुशीला से सुशीला मोहन हो गई। दोनों ने मिलकर अपने मिशन को आगे बढ़ाया।
इसी समय भगत सिंह को सुशीला दीदी ने एक पत्र लिखा था। यह पत्र एक राष्ट्रवादी अखबार ‘स्वतंत्र भारत’ के हाथ लग गया, जिसके बाद अखबार ने पत्र को प्रकाशित कर दिया। इसे पब्लिश कर लॉ एंड ऑर्डर डिस्टर्ब करने के आरोप में अखबार के संपादक भागवत पर देशद्रोह का केस दर्ज हुआ।
इसके साथ ही उन्हें 10,000 का जुर्माना और छह साल के कैद की सजा सुनाई गई। इस मामले में सुशीला दीदी के खिलाफ भी एक अरेस्ट वारेंट जारी किया गया।
चंद्रशेखर आजाद की मौत और भगत सिंह की फांसी के बाद संभाली कमान
27 फरवरी 1931 को चंद्रशेखर आजाद की मृत्यु और 23 मार्च 1931 को भगत सिंह, सुखदेव और राजगुरु की फांसी के बाद क्रांतिकारियों का नेतृत्व कमजोर पड़ने लगा। इस वक्त स्वतंत्रता संग्राम की मशाल को सुशीला मोहन ने अपने हाथों में ले लिया।
अपने साथियों के साथ मिलकर उन्होंने दिल्ली और लाहौर में संगठन को मजबूती दी। भगत सिंह को फांसी की सजा दिलाने में अहम भूमिका निभाने वाले पंजाब सरकार के सचिव सर हेनरी किर्क की हत्या की योजना बनाई। इसकी वजह यह थी कि सुशीला भगत सिंह समेत 3 देशभक्तों की शहादत का बदला लेना चाहती थीं।
इस मिशन को 'लाहौर किर्क योजना' के रूप में जाना गया। इसे अंजाम देने के लिए सुशीला दीदी धन्वंतरी, सुखदेव राज और जगदीश लाहौर में मिले। गलती से ये पूरी प्लानिंग लीक हो गई और पुलिस ने जगदीश को लाहौर के शालीमार बाग के पास एक मुठभेड़ में मार दिया। जबकि सुखदेव राज को गिरफ्तार कर लिया गया।
कुछ दिनों बाद ही सुशीला दीदी को भी गिरफ्तार कर लिया गया और दिल्ली के एक थाने में बंद कर दिया गया। हालांकि, पुलिस सुशीला दीदी के खिलाफ सबूत नहीं जुटा पाई और उन्हें 24 घंटे के भीतर दिल्ली छोड़ने के आदेश के साथ रिहा कर दिया गया।
पति-पत्नी दोनों को 6 महीने के लिए जाना पड़ा जेल
1942 के आंदोलन में सुशीला दीदी की सक्रियता को देखते हुए पुलिस ने उन्हें गिरफ्तार कर लिया। इस बार सुशीला के साथ उनके पति भी गिरफ्तार हुए। श्याम मोहन को दिल्ली में और सुशीला दीदी को लाहौर में रखा गया। हालांकि, इससे सुशीला का जोश जरा भी कम नहीं हुआ। आखिरकार, महान वीर-वीरांगनाओं की मेहनत रंग लाई और साल 1947 में देश को आजादी मिली।
आजादी के बाद भी गुमनाम रहकर देश की सेवा करती रहीं सुशीला
आजादी के बाद भी सुशीला के अंदर से देशभक्ति की भावना कम नहीं हुई। हालांकि, देश के लिए उन्होंने जो कुछ भी किया उसके बदले सरकार से किसी भी तरह की मदद या इनाम की उम्मीद नहीं रखी।
यही वजह है कि सुशीला दीदी ने पुरानी दिल्ली में गुमनाम रहते हुए एक हैंडीक्राफ्ट स्कूल शुरू किया। दलित बस्तियों में रहने वाली महिलाओं को भी हैंडीक्राफ्ट की ट्रेनिंग दी।
वह दिल्ली नगर निगम की सदस्य भी रहीं। 3 जनवरी 1963 को देश की इस वीर क्रांतिकारी बेटी ने दुनिया को अलविदा कह दिया।
अभी पुरानी दिल्ली के चांदनी चौक में एक सड़क का नाम ’सुशीला मोहन मार्ग’ है। हालांकि, नई जेनरेशन के काफी कम भारतीय इनके बारे में जानते हैं।
अलग-अलग विषयों पर अन्य एक्सप्लेनर्स भी पढ़िए...
1. पाकिस्तान के पास बचा सिर्फ 3 हफ्ते का पैसा:क्या मुस्लिम भाईचारे के नाम पर पाक को फिर डूबने से बचा लेगा सऊदी अरब
2. रूस-यूक्रेन जंग रोकने की कोशिश करने वाले अरबपति को जहर दिया गया; 101 साल से विरोधियों को ऐसे ही मारता रहा रूस
3. पाकिस्तानी सीरियल किलर, जिसने 100 मांओं को रुलाया:बच्चों को मारकर एसिड में डाल देता था; अनोखे तरीके से 30 दिसंबर को दी थी गिरफ्तारी
4. दिमाग को संक्रमित कर मांस खा गया ब्रेन-ईटिंग अमीबा:गर्म पानी से नाक के जरिए शरीर में घुसा; 11 दिन बाद शख्स की हुई मौत